Anmeldere: - Hobbiten har et overdrevent og kunstig preg
De fleste anmeldelsene av Peter Jacksons (51) nye film «The Hobbit: An Unexpected Journey» er positive, men mange reagerer på filmens teknologiske nyvinninger. Filmen er den første hvor det har blitt brukt spesielle høyhastighets 3D-kameraer, som fanger dobbelt så mange bilder per sekund som det publikum normalt er vant med. Bildet blir da mye klarere enn filmseere er vant til, noe The Guardians reporter Mike Ryan mener at er en del av problemet. «Det er tydeligvis mulig for et bilde å se så klart ut at det ikke ser ekte ut. Eller så ekte ut at det tar deg ut av filmen. (...) For å si det på denne måten: Bildet er så klart at i en scene kunne jeg se kontaktlinsene til Ian McKellen», skriver han.Anmelderen i Variety magazine mener at denne nye innovasjonen forbedrer bevegelsen, men at det går på bekostning av det visuelle. «Filmen har et overdrevent og kunstig preg, der de morsomme kulissene og kostymene blir åpenbare, mens godt opplyste områder går i ett med omgivelsene. Det er som å se en høyoppløselig hjemme-film», skriver magasinet. - Fansen kommer til å fråtse The Hollywood Reporters anmelder mener at filmen er for langdryg, men at fansen får akkurat det de vil ha. «Etter å ha brukt nesten tre timer på å visuelt vise hvert komma, punktum og semikolon i de første seks kapitlene av den populære boken, har Jackson og hans kollegaer laget en film som den dedikerte fansen av hans trilogi av «Lord of the Rings» kommer til å fråtse i».Fansiden TheOneRing.net har postet et kort innlegg, der de skryter av Martin Freemans skuespillerprestasjoner som karakteren Bilbo Baggins. «Martin Freeman er en fryd å se på i rollen som Bilbo Baggins: du føler alt han føler, og det er alle følelsene som du har lest om i boken», skriver nettsiden.
De første filmanmeldelsene av «The Hobbit: An Unexpected Journey» er ute. Mange mener at det teknologiske overskygger filmen.